钦定古今图书集成/理学汇编/学行典/第087卷 > 《答枢密范给事书》晏殊
## 钦定古今图书集成/理学汇编/学行典/第087卷 > 《答枢密范给事书》晏殊

殊闻之于师曰：“经者，世之典常也，无典常则制不立。
学者，人之砥砺也，无砥砺则器不备。”以周公之才，朝
读书百篇，夕见七十二士，犹恐不足。以仲尼之圣，自
谓非生而知之，好古敏以求之。《易》象天地之准矣，乃
曰“君子学以聚之，问以辨之。”《商书》，帝王之范矣，亦曰
“王人求多闻，时惟建事。”学于古训乃有获。然则生民
以来，钜圣大贤，未有舍夫学者。西汉中叶，儒教尢盛，
公孙弘、董仲舒用经义决朝廷大政，绰有风采。夏阳
男子犊车诣阙，自号戾园，万目皇皇，未知所措。隽不
疑侃然正色，引《春秋》而戮之。孝宣、霍光击节惊叹，且
曰：“公卿大臣，当用经术，明于大谊。”降及东汉，兹道弥
笃。唐柳冕有言：“西汉尚儒，明于理乱，是以其人智。东
汉尚章句，师其传习，是以其人守名节，此其效也。”前
代为学，迭相师授，是以圣人之旨，无不坦明。近世业
儒，怠于讲肄，是以先王格训，有所滞濛。唐李善精于
《文选》，为之注解，因用教授，谓之《文选》学。吾皇朝太平
兴国中，诏馆阁雠校《汉书》，安德裕取《西域传》山川名
号字之古者，改附近《古集语》。钱熙谓人曰：“予于此书，
特经师授，皆有训说，岂可胸臆涂窜，以合词章？则知
《文选》《汉书》，尚行教授，经坟大典，可废讲乎？”殊尝切志
兹说，以误朋从。至于唱导儒风，恢崇教本，虽有素蕴，
未能及也。今者明公过听，爱忘其陋。惠贶《与侍讲孙
公书》，述岷山人武陵昌期，博贯诸经，召寘门下枢铉
之隙，与之论议，且欲出其撰述，质于大儒，辨正否臧，
以明公共。斋盥披读，载欣以抃。首见执事“经国佐王
之志，中见执事乐道尚贤之素，末见执事选众成人”
之美。非夫操尚敦懿，规模宏廓，元元本本，焯见夫人。
明自乎诚，觉先于后。恤横目之流放，勤洗心而拯接，
则安能屈彦辅之重，勗硕生之业，不远百舍。命蒿莱
之隐沦，愒见分阴；纯缃素之潭奥，恂恂汲汲，若是之
深厚哉！夫然则穆微风，养万物，致隆平，颁清庙，跻大
猷于羲昊，绍丕绩乎衡旦，斯有日矣。眷惟孱虚，无足
称算，猥沐甄采，参于季孟。私用澡溉灵府，温循宿艺，
贺吾道之有宗主，跋斯人之蒙润泽，奚独五典琴筑，
三年呻吟，腐唇以守黄卷，焦心而窥断简者哉。机轴
严密。虑难省谒。敢布肝膈复干。阍侍